
1. Evoluţia situaţiei politico-militare a SUA după atentatele teroriste din 11.09. 2001 

 

■ Activitatea diplomatică 

Săptămâna 17 - 24 septembrie a.c. a fost marcată de intensa activitate diplomatică care se desfăşoară în capitala SUA. 

Preşedintele francez, Jacques Chirac, însoţit de ministrul de externe, Hubert Vedrine, a fost primul lider străin care a vizitat SUA, la 18 septembrie a.c. Acesta a afirmat că “o cooperare militară a Franţei într-o intervenţie militară a Statelor Unite împotriva teroriştilor este posibilă, cu condiţia unei concertări prealabile pe obiective şi modalităţi”. “Cooperarea militară, desigur, este posibilă, dar pe măsură ce ne vom concerta eforturile asupra modalităţilor de acţiune”.

Ministrul francez al apărării, Alain Richard, a declarat, la rândul său, că Franţa este pregătită să participe la un “contraatac” al Statelor Unite şi doreşte să realizeze “un cadru real de schimb de opinii şi de analize, între americani şi aliaţii lor, în ceea ce priveşte măsurile ce se impun în situaţia creată”. “Pentru noi este esenţial ca în această situaţie să fim aliaţi şi parteneri serioşi, aceasta fiind preocuparea noastră principală”, adăugând că în acest cadru, contribuţia Franţei “poate fi extrem de semnificativă”.

Alain Richard a subliniat că în Franţa nu se impun “restricţii asupra genului de măsuri care ar putea fi utilizate în urma atentatelor”. Franţa “a fost întotdeauna hotărâtă să folosească armele şi forţa militară până când obiectivul politic este clar şi legitim”, a precizat acesta. “Noi dorim să acţionăm şi să pregătim un contraatac, având o bază comună şi cu un real schimb de opinii şi de analize asupra măsurilor cerute de situaţie”, a mai spus ministrul francez.

În aceeaşi perioadă, în capitala SUA au avut loc întrevederi ale oficialilor americani cu ministrul rus de externe, Igor Ivanov, ministrul german de externe, Joschka Fischer, şi cu premierul britanic, Tony Blair, care şi-au reafirmat hotărârea de a participa la o ripostă militară.

“În urma discuţiilor avute, Statele Unite şi Rusia sunt de acord să îşi coordoneze acţiunile în lupta antiteroristă, dar nu au discutat planuri concrete de ripostă militară”, a declarat ministrul rus de externe, Igor Ivanov, la încheierea unei întrevederi cu secretarul american de stat, Colin Powell. 

Igor Ivanov a precizat că în cursul întrevederii nu a fost discutată nici o acţiune concretă a Statelor Unite împotriva principalului suspect pentru atentatele din 11 septembrie, Ossama bin Laden, refugiat în Afganistan.

Colin Powell a salutat faptul că Rusia “este dispusă să ajute Statele Unite” şi a subliniat că I. Ivanov nu a făcut nici o legătură între cooperarea antiteroristă şi celelalte mari subiecte aflate în discuţie, cum este cazul conflictului din Cecenia, al extinderii NATO sau al proiectului american de scut antirachetă. Ministrul rus s-a referit totuşi la situaţia din Cecenia, unde Rusia este angajată într-o campanie militară împotriva separatiştilor pe care îi acuză de terorism. “Nici un mijloc nu poate fi exclus, inclusiv folosirea forţei pentru lupta împotriva terorismului”, a spus acesta.

Liderul palestinian, Yasser Arafat, a declarat, la 18 septembrie a.c., că a informat autorităţile americane asupra disponbilităţii sale de a lua parte la “o alianţă internaţională care să pună capăt terorismului împotriva civililor inocenţi”.

În Afganistan, un consiliu al Înţelepţilor, reprezentînd toate provinciile, a afirmat din nou că Ossama bin Laden nu trebuie extrădat din Afganistan în absenţa unor dovezi concrete privind implicarea sa în atentate. “Chiar dacă întregul Afganistan va fi devastat, nu îl vom preda atâta timp cât nu vom avea dovezi solide împotriva lui”, a afirmat mollahul Mohammad Hassan.

Oficialităţile afgane au avertizat că, în cazul unui atac american împotriva unei ţări musulmane, va fi decretat Jihadul (războiul sfânt) împotriva Statelor Unite. “Bineînţeles, dacă va fi invadată o ţară musulmană, va fi un Jihad împotriva invadatorilor”, a declarat un înalt oficial taliban.

Secretarul general al NATO, George Robertson, a afirmat că NATO are “obligaţia morală să ajute Statele Unite, chiar dacă acestea vor acţiona în mod independent”.

Pentru prima dată după producerea atacurilor teroriste, un oficial irakian, vicepremierul Tarek Aziz, şi-a exprimat simpatia pentru familiile victimelor atentatelor, pe care această ţară nu le-a denunţat. Tarek Aziz a transmis “sincerele sale condoleanţe pentru familiile victimelor americane ale atentatului”, într-un mesaj adresat organizaţiei neguvernamentale americane “Voices in the Wilderness”.

China a apreciat că “teroriştii trebuie pedepsiţi”, subliniind însă că “orice ripostă trebuie să se bazeze pe dovezi concrete”. Preşedintele chinez s-a declarat însă gata să discute, în Consiliul de Securitate al Naţiunilor Unite, orice plan de acţiune.

Şeful diplomaţiei iraniene, Kamal Kharazi, a apreciat că orice coaliţie internaţională trebuie să fie coordonată de ONU, subliniind că un atac împotriva Afganistanului ar reprezenta o catastrofă care va genera exoduri de populaţie.

Secretarul general al ONU, Kofi Annan, a dat asigurări că Organizaţia va fi pregătită să facă faţă provocării luptei împotriva terorismului, solicitând Statelor Unite să nu provoace o divizare între Occident şi musulmani.

*

 

¦ Priorităţile Congresului SUA

Analiştii politici constată că relansarea economică, ajutorul acordat companiilor aeriene şi legislaţia antiteroristă sunt priorităţile care au înlocuit, de pe agenda Congresului, subiecte controversate ca sistemul de apărare antirachetă, senatorii şi membrii Camerei Reprezentanţilor încercând să dea răspunsuri cât mai potrivite situaţiei create după recentele atentate.

Opoziţia democrată din Senat a amânat discutarea proiectului privind apărarea antirachetă pentru a nu provoca fisuri în coaliţia excepţională creată în Congres imediat după atentate, relatează presa americană.

În aceste zile, atât analiştii cât şi congressmenii recunosc faptul că scena politică este complet bulversată. Cu toate acestea “spriritul de cooperare este la un nivel excepţional de înalt, şi cred că acest lucru va dura destul de mult timp”, a subliniat Larry Sabato, profesor de ştiinţe politice la Universitatea Virginia. “Sentimentul care prevalează este să facem tot ce putem face împreună şi să lăsăm pentru mai târziu subiectele care ne divizează”, a declarat acesta. “Congressmenii au conştiinţa că primul care va fi din nou cuprins de spiritul partizan din dezbatere va fi imediat sancţionat de alegători”, a adăugat L. Sabato.

“Guvernul american a examinat propunerile specifice în favoarea companiilor americane pentru a le ajuta să evite un dezastru financiar, luând şi măsuri de relansare economică, inclusiv noi reduceri ale impozitelor”, a precizat purtătorul de cuvânt al Casei Albe.

În acelaşi timp, în Congres se are în vedere regruparea într-un singur proiect masiv a 13 proiecte de lege care se refereau la finanţarea activităţilor guvernului. Bugetul federal trebuie, în mod normal, să fie adoptat înainte de 1 octombrie a.c., când începe noul an fiscal.

Administraţia preşedintelui George W. Bush a precizat că doreşte să supună atenţiei Congresului, în zilele următoare, o propunerea vizând întărirea cadrului juridic american pentru a putea răspunde necesităţilor deosebite ale anchetei care este în curs de desfăşurare.

*

¦ Pregătirea operaţiunilor militare 

 

Secretarul american al Apărării, Donald Rumsfeld, a afirmat că a semnat ordinul privind desfăşuarea avioanelor de luptă în regiunea Golfului Persic, însă a precizat că folosirea acestor trupe va fi decisă de preşedintele George W. Bush.

“Deocamdată Pentagonul nu oferă mai multe detalii referitoare la operaţiune”, a spus D. Rumsfeld, care a adăugat că “mişcările din Golf nu au nici o legătură cu Irakul şi că preşedintele va hotărî şi va preciza care este principala ţintă”.

Potrivit lui D. Rumsfeld, numele operaţiunii, anunţat ca fiind “Infinite Justice” va fi revizuit. Islamiştii au afirmat că singurul care poate face dreptate absolută este Allah.

Surse militare au afirmat că peste 100 de avioane au plecat din SUA la baze situate în Oceanul Indian şi Orientul Mijlociu şi că urmează încă o desfăşurare de forţe care va duce la creşterea numărului de avioane ce vor fi deplasate la baze din est. Această nouă desfăşurare de forţe se va produce în următoarele zile. 

“SUA iau în serios eventualele ameninţări ale terorismului bacteriologic şi chimic, însă nu deţin dovezi care să arate că responsabilii atentatelor din 11 septembrie ar fi avut intenţia de a recurge la astfel de metode”, a declarat Donald Rumsfeld.

“În trecut, state precum Irak, Siria, Coreea de Nord, Cuba au adăpostit şi sprijinit organizaţii teroriste”, a spus secretarul de stat american. “Asemenea state, a subliniat Rumsfeld, au programe chimice şi biologice foarte active. Noi ştim că ei se află în contacte strânse cu reţele teroriste din lume (...) şi avem motive să fim îngrijoraţi”. 

În opinia lui D. Rumsfeld, aceste îngrijorări trebuie să ducă la “redinamizarea eforturilor împotriva proliferării armelor de distrugere în masă din întreaga lume”.

*

Preşedintele american, George W. Bush, a anunţat, la 24 septembrie a.c., lansarea unei campanii globale având drept scop reducerea accesului la resurse financiare a lui Ossama bin Laden şi al organizaţiilor teroriste care cooperează cu al-Qaida.

Preşedintele american a anunţat sechestrarea bunurilor din Statele Unite şi interzicerea oricăror tranzacţii financiare cu 27 de entităţi bănuite de asociere cu bin Laden şi a declarat că a cerut tuturor guvernelor să ia măsuri similare.

“Astăzi, am lansat o lovitură asupra fundaţiilor financiare ale reţelei planetare a terorii”, a declarat George W. Bush, anunţând deciziile în cursul unei conferinţe de presă la care au fost prezenţi secretarul american de Stat, Colin Powell, şi secretarul Trezoreriei, Paul O'Neill. “Ştim că multe dintre aceste persoane şi grupuri operează în special în străinătate şi că nu au foarte mulţi bani în Statele Unite”, a adăugat el. 

“Ca atare, am dezvoltat o strategie ţinând cont de acest fapt”, a spus preşedintele american, avertizând întreaga comunitate bancară şi instituţiile financiare din lume că trebuie să coopereze cu Statele Unite, în caz contrar riscând să îşi vadă sechestrate bunurile din Statele Unite. “Avertizăm băncile şi instituţiile financiare din întreaga lume. Vom coopera cu guvernele şi le vom cere să îngheţe sau să blocheze capacitatea teroriştilor de a avea acces la fondurile deţinute în conturi din străinătate. Dacă refuză să ne ajute, nedivulgându-ne informaţii sau neblocând conturile, Departamentul Trezoreriei dispune de autoritatea necesară pentru a sechestra bunurile acestor bănci şi interzicerea tranzacţiile lor în Statele Unite”, a declarat preşedintele american. 

El a precizat că printre cele 27 de entităţi vizate se numără organizaţii teroriste, terorişti, o corporaţie care este folosită ca acoperire şi mai multe organizaţii neguvernamentale. Pe listă figurează Ossama bin Laden şi principalii săi “locotenenţi”, 11 organizaţii teroriste şi patru organizaţii neguvernamentale, printre care se numără organizaţia umanitară Wafa şi Mişcarea Islamică din Uzbekistan. 

 

■ Activitatea serviciilor de informaţii americane în lupta împotriva terorismului 

Analiştii politici consideră că serviciile de informaţii americane, acuzate că nu au prevenit atentatele din 11 septembrie a.c, sunt forţate să se implice mai mult în lupta împotriva teroriştilor.

Presate să nu-şi neglijeze resursele umane în folosul tehnologiei (precum sateliţii spioni), diferite servicii secrete “ar putea obţine dreptul să asasineze lideri străini şi ar putea recruta agenţi dubli cu un trecut criminal”, au declarat, în ultimele zile, responsabili ai Congresului şi ai administraţiei americane.

Fostul preşedintele american Gerald Ford a interzis, prin decret prezidenţial, în 1976, asasinatele politice, după o serie de dezvăluiri despre încercările nereuşite ale CIA de asasinare a liderului cubanez Fidel Castro.

Senatori precum republicanul Richard Lugar şi democratul Bob Graham recomandă abrogarea acestui decret ca o măsură “de auto-apărare”. Secretarul de Stat Colin Powell nu a exclus posibilitatea unor schimbări în activitatea serviciilor secrete americane.

Apelurile privind eficientizarea acţiunilor s-au intensificat după ce CIA a recurs fără restricţii la informatori cu un trecut criminal. CIA are dreptul de a utiliza, de exemplu, foşti terorişti dar, după 1995, recrutările trebuie aprobate de conducere şi depind de rezultatele care pot fi obţinute. “Nu există nici o directivă care să ne interzică să recrutăm indivizi mai puţin recomandabili”, a declarat purtătorul de cuvânt al CIA, Anya Guilsher, care a precizat că CIA are dreptul, din 1998, de a întreprinde operaţiuni clandestine împotriva lui Ossama bin Laden. “Infiltrarea în reţelele teroriste este indispensabilă însă şi foarte dificilă”, a estimat Frank Cillufo, specialist în problemele crimei organizate şi ale informaţiilor, care susţine că liderii americani trebuie să-şi asume riscurile unui eşec. “Trebuie să recrutăm oameni cu sânge pe mâini pentru a evita vărsarea de sânge nevinovat. Teroriştii nu sunt cercetaşi”, a declarat F. Cillufo.

Un alt expert american, Dan Goure, a recomandat recrutarea mai multor agenţi arabi. “O controversă pe această temă riscă să ne distragă de la adevăratele probleme, care implică o soluţie imediată”, a precizat Steve Aftergood, specialist al Federaţiei Ştiinţifice Americane.

Motivele eşecului informaţiilor militare şi civile americane urmează să fie stabilite. Dar, potrivit lui S. Aftergood, “au fost deja alocate mai multe resurse de analizare rapidă a informaţiilor”, făcând trimitere la faptul că Agenţia Naţională de Securitate poate intercepta toate comunicaţiile electronice din lume.

2. Evoluţia situaţiei internaţionale 

 

■ Situaţia din Orientul Mijlociu 

 

Armata israeliană a anunţat, la 18 septembrie a.c., retragerea imediată din toate zonele plasate sub controlul Autorităţii Palestiniene, pe care le reocupase în ultimele săptămâni.

Un purtător de cuvânt al armatei a afirmat că “această decizie precum şi suspendarea operaţiunilor ofensive ale armatei, sunt urmarea declaraţiei liderului palestinian Yasser Arafat, care a ordonat serviciilor sale de securitate să respecte o încetare a focului”.

“Ordinele transmise armatei de şeful Statului Major, generalul Shaul Mofaz, au drept scop testarea sincerităţii declaraţiilor lui Arafat, dar îşi propun şi să dea o şansă încercărilor de a pune capăt violenţelor”, se arată în comunicatul armatei israeliene.

Secretarul american de Stat, Colin Powell, a apreciat că angajamentul liderului palestinian în favoarea încetării focului şi suspendarea operaţiunilor armatei israeliene sunt “promiţătoare” şi reprezintă “evoluţii încurajatoare”. Acesta a mai declarat că a discutat cu premierul israelian, Ariel Sharon, cu ministrul israelian de externe, Shimon Peres, şi cu preşedintele Autorităţii Palestiniene, Yasser Arafat, şi şi-a exprimat speranţa că aceste progrese vor permite organizarea de întâlniri la nivel înalt între cele două părţi. 

Ministrul israelian de Externe, Shimon Peres, a afirmat, în aceeaşi zi, că “a sosit momentul unei întâlniri cu liderul palestinian, Yasser Arafat”, adăugând că “lumea este confruntată cu un pericol incredibil şi trebuie să lase deoparte disputele secundare”. Shimon Peres s-a referit la pericolele teroriste de după atentatele comise în Statele Unite şi la faptul că diferendele israeliano-palestiniene reprezintă un obstacol în calea creării, de către SUA, a unei coaliţii internaţionale antiteroriste. 

Şeful diplomaţiei israeliene a adăugat că încetarea focului ordonată de preşedintele palestinian, precum şi decizia anunţată de către Ministerul israelian al Apărării, privind încetarea operaţiunilor ofensive împotriva palestinienilor “constituie un moment de cotitură”. “Conform indicaţiilor pe care le am, tirurile au încetat şi sunt foarte mulţumit”, a mai spus S. Peres.

*

Mişcările palestiniene radicale islamiste Hamas şi Jihadul Islamic au respins apelul de încetare a focului cu Israelul, lansat de Yasser Arafat.

“Atât timp cât ocupaţia israeliană va continua, şi rezistenţa va continua”, a declarat, la Gaza, un responsabil al Mişcării de Rezistenţă Islamică (Hamas), Abdelaziz al-Rantissi. “Hamasul nu se va plia presiunilor americane şi nu va capitula”, a adăugat acesta, fără a preciza, însă, ce formă va lua această luptă.

La rândul său, Abdallah Shami, responsabil în cadrul Jihadului Islamic, a afirmat că organizaţia din care face parte “a respins aşa-zisa încetare a focului”. “Dacă Israelul continuă ocuparea teritoriului nostru şi agresiunile asupra poporului nostru, rezistenţa este un drept legitim, pe care nici o forţă din lume nu o poate opri”, a apreciat A. Shami.

 

 

 

 

■ Situaţia din Afganistan 

 

Tehnicile de război ale talibanilor din Afganistan, care adesea au cucerit teritorii chiar folosindu-se de mituirea adversarilor, sunt departe de ceea ce ar putea implica un conflict convenţional cu Statele Unite, comentează analiştii politici.

În timpul cuceririi teritoriului afgan, la mijlocul anilor '90, talibanii au folosit în general următoarea tactică - luau legătura cu un comandant duşman, duceau negocieri, apoi preluau controlul asupra sectorului, la bordul unor camionete adesea pline cu bani. În cazul în care întâmpinau rezistenţă, procedau la bombardamente puternice asupra poziţiilor rebele şi încercau să găsească punctul slab al adversarului, care să-i determine dezertarea.

După căderea fostului regim prosovietic de la Kabul, în 1992, războiul civil din Afganistan a fost marcat cu precădere de schimbări la nivelul raportului de forţe. Puternicul vecin pakistanez este bănuit că a contribuit la ascensiunea la putere a talibanilor, din 1994.

Totuşi, în şapte ani, “studenţii la teologie” au reuşit, progresiv, să cucerească peste 90% din teritoriul afgan. Banii şi neînţelegerile care existau în rândul duşmanilor lor au permis talibanilor să avanseze, apoi să-şi păstreze poziţiile cucerite.

Se estimează că Executivul taliban ar fi în fruntea unei armate a turbanelor, evaluată la 40.000-60.000 de oameni. Potrivit “Jane's Intelligence Review”, acestei forţe i se adaugă o “legiune străină a mujahedinilor” (voluntari pentru războiul sfânt), care ar număra între 8.000 şi 12.000 de combatanţi, veniţi din ţări precum Arabia Saudită, Algeria sau Egipt, cea mai mare parte loiali teroristului Ossama bin Laden.

Vehiculele de transport ale talibanilor şi aliaţilor lor sunt camionetele de fabricaţie japoneză, camioanele dotate cu lansatoare de rachete şi câteva tancuri vechi de luptă, sovietice. Ei dispun, de asemenea, de zece avioane de luptă, fabricate în URSS (MiG-21, SU-22 şi L-39), şi de câteva elicoptere uzate. La acestea se adaugă câteva rachete Scud, vechi, şi Stinger, acestea din urmă provenind din vechile stocuri de armament furnizat în anii '80 prin intermediul CIA.

În cazul unui atac american împotriva talibanilor din Afganistan, puţini analişti îi consideră pe aceştia suficient de pregătiţi pentru o bătălie convenţională, cum a fost în cazul războiului din Golf.

La rândul lor, americanii ar avea de făcut faţă unui duşman aproape invizibil, care s-ar ascunde în munţi sau în ungherele de nedepistat ale văilor. Orice agresor străin a aflat că Afganistanul nu este o pradă uşoară, perşii, britanicii, apoi iranienii, ruşii, apoi sovieticii şi, astăzi, pakistanezii nu au putut răzbi şi nu i-au putut supune.

Potrivit experţilor, o opţiune de examinat înaintea oricărei confruntări majore, ar consta în evaluarea elementelor mai puţin radicale din Executivul taliban şi favorizarea unei lovituri de stat.

În cursul ascensiunii lor la putere, “studenţii la teologie” i-au absorbit pe foştii comunişti, regalişti, naţionalişti paştuni (etnia majoritară) şi pe liderii religioşi şi tribali, cu interese divergente, susceptibili de a schimba tabăra şi de a provoca fisuri în cadrul puterii. 

“Dacă delegaţia pakistaneză, care, în prezent, exercită presiuni asupra lor, eşuează în eforturile sale, unele medii din cadrul aparatului militar de la Islamabad ar putea fi tentate de favorizarea unei lovituri de stat în Afganistan”, afirmă o sursă pakistaneză citată de agenţiile de presă.

■ Poziţia liderilor chinezi şi combaterea terorismului în China

“Naţiunile Unite trebuie să joace un rol dominant în riposta pe care Statele Unite o au în vedere după atentatele de la New York şi Washington”, a declarat, la 20 septembrie a.c., purtătorul de cuvânt al Ministerului chinez de Externe. “Respingerea terorismului este o problemă complicată şi de mare întindere”, a precizat acesta, reiterând faptul că deşi respinge “toate formele de terorism”, China consideră însă că ripostele “nu trebuie să-i afecteze pe nevinovaţi”.

“Rezoluţiile Naţiunilor Unite în această problemă trebuie respectate”, a mai spus responsabilul chinez. El a respins informaţiile potrivit cărora China ar putea impune condiţii în schimbul sprijinirii coaliţiei antiteroriste iniţiate de Statele Unite. “Este şocant faptul că mass-media pretinde că China a pus condiţii în cadrul luptei sale împotriva terorismului. Este o gravă eroare interpretarea poziţiilor de principiu ale Chinei”, a declarat purtătorul de cuvânt al MAE chinez.

“În decursul ultimilor ani, multiplicarea activităţilor teroriste din Asia Centrală a pus în pericol pacea şi stabilitatea în regiune”, a precizat acesta. “În lupta împotriva terorismului nu trebuie să existe două unităţi de măsură. Terorismul este o mare ameninţare pentru pacea mondială şi regională. În ceea ce priveşte terorismul, trebuie să avem o poziţie comună”, a mai spus purtătorul de cuvânt al MAE chinez.

*

Constituirea unei coaliţii internaţionale împotriva terorismului după atentatele din Statele Unite ar trebui să impulsioneze cruciada dusă de China împotriva separatismului musulman în regiunea de vest a teritoriului său, apreciază analiştii politici. “Acest fapt va încuraja lupta antiteroristă şi antiseparatistă dusă de China”, a precizat Dru Gladney, profesor la Universitatea Haward, specialist pe problemele regiunii musulmane Xinjiang.

“Iată o ocazie pentru China să coopereze cu SUA, în schimbul ajutorului dat de americani oficialilor chinezi împotriva terorismului din Xinjiang”, a afirmat Jean-Pierre Cabestan, director al Centrului Francez de Studii despre China contemporană.

Alimentată de puternice tensiuni etnice, mişcarea separatistă sprijină de peste 10 ani Xinjiang, o regiune majoritar musulmană, unde autorităţile au lansat represalii dure, urmate de condamnări la moarte ale teroriştilor şi separatiştilor acuzaţi de sabotaj la adresa unităţii naţionale.

Aproximativ nouă milioane de musulmani - din cele 18 milioane câte numără China - în majoritate udguri turcofoni, populează regiunea Xinjiang unde convieţuiesc destul de dificil cu o minoritate han (de origine chineză, reprezentând 40% din populaţia actuală).

Dar, în absenţa informaţiilor pe această temă, importanţa mişcării separatiste este greu de cuantificat, autorităţile chineze mulţumindu-se cu informaţii fragmentare, cele mai multe de natură judiciară.

Separatiştii udguri, care cer crearea unui stat independent al Turkestanului oriental, au fost condamnaţi de regulă la pedepse grele cu închisoare şi chiar la pedeapsa cu moartea.

O recrudescenţă a execuţiilor s-a înregistrat după mai multe explozii criminale şi atacuri sângeroase în februarie 1997, la Yining, aproape de frontiera cazahă, soldată cu zece morţi, potrivit bilanţului oficial şi cu 100 de morţi, potrivit surselor udgure.

Presa oficială chineză a vorbit de mai multe organizaţii, “un partid islamic din Turkestanul oriental”, al cărui şef a fost condamnat la moarte în ianuarie anul trecut, sau despre “Partidul lui Allah”, fondat în 1997, ai cărui şefi au fost executaţi anul trecut.

“Nu se poate vorbi de o mişcare, ci de o serie de grupuri mici foarte dezorganizate, foarte divizate, fără un şef recunoscut”, subliniază Dru Gladney, care afirmă că niciunul dintre acestea n-a revendicat vreodată nici cel mai mic atentat.

“Represiunea din ultimii ani a fost într-adevăr eficientă”, afirma un diplomat occidental, precizând că numărul atentatelor, care a atins un maxim la mijlocul anilor '90, a scăzut puternic.

Dar această scădere este însoţită de o sporire a activităţilor în străinătate, care nelinişteşte autorităţile chineze. Fie că e vorba de racolarea udgurilor de către regimul taliban din Afganistan, de descoperirea unor combatanţi udguri alături de rebelii ceceni sau uzbeci sau, şi mai mult, de un trafic de arme cu Pakistanul, informaţiile care au circulat în ultimele luni au convins China să-şi întărească cooperarea antiteroristă cu toate fostele republici sovietice din Asia Centrală, în cadrul Organizaţiei de Cooperare de la Shanghai (OCS).

■ Poziţia liderilor irakieni

Irakul a negat, la 19 septembrie a.c., orice legătură cu atentatele din Statele Unite, pe care totuşi nu le-a condamnat, deşi anterior şi-a exprimat simpatia faţă de familiile victimelor atacurilor.

Trimiţînd astfel de semnale contradictorii, analiştii politici consideră că Irakul pare că se teme de un eventual atac american pe teritoriul său, posibilitate amintită de un ziar irakian.

“Nu este exclus să fim primii pe care SUA vrea să-i atace”, consemna publicaţia “Babel”, ziar condus de Oudad Saddam Hussein, fiul cel mare al preşedintelui irakian.

“Irakul nu are nici o legătură, apropiată sau îndepărtată, cu atacurile împotriva intereselor americane din 11 septembrie”, a declarat şeful diplomaţiei irakiene, Naji Sabri, adăugând, “Statele Unite, Marea Britanie, statele occidentale şi restul lumii ştiu foarte bine acest lucru”.

Un responsabil al administraţiei americane a anunţat că CIA studiază unele informaţii privind legături între serviciile secrete irakiene şi Mohamed Atta, egipteanul suspectat de a fi participat la deturnarea unuia dintre avioanele care s-au ciocnit de turnurile World Trade Center. Vicepreşedintele american Richard Cheney a afirmat, totuşi, că SUA nu au dovezi privind o implicare irakiană în atentate.

“Irakul este singura ţară din lume care şi-a exprimat franc, fără curtoazie şi fără nici o teamă, poziţia faţă de Washington”, a spus ministrul irakian al afacerilor externe. Naji Sabri consideră absurd ca “Statele Unite să-şi impună propria poziţie faţă de terorişti”, adăugând că “americanii tratează drept terorism orice acţiune armată împotriva intereselor lor, a politicii lor sau împotriva regimurilor aflate în solda acestora”.

Dar, chiar dacă au adoptat o atitudine fermă faţă de administraţia americană, conducătorii irakiani au luat iniţiativa să-şi exprime simpatia faţă de familiile victimelor americane, la o săptămână după tragedie. Viceprim-ministrul Tarek Aziz a trimis două telegrame de condoleanţe organizaţiei neguvernamentale “Voices in the Wilderness” şi ministrului Justiţiei, Ramsey Clark, care s-au remarcat prin opoziţia lor la sancţiunile ONU împotriva Irakului.

*

■ Apelul Suveranului Pontif

Mesajele papale care au urmat atentatelor din SUA au fost marcate de apeluri la reţinere, pace şi iertare. La 16 septembrie a.c., la Frosinone, Papa Ioan Paul al II-lea a invitat “iubitul popor american” să ia decizii înţelepte. “Dă-ne Doamne bucuria iertării”, a implorat în timpul omeliei papale Ioan Paul al II-lea. “Astăzi lumea are în mod deosebit nevoie de iertarea lui Dumnezeu” şi “de a menţine vie speranţa într-o lume mai dreaptă şi mai fraternă”.

Drama din SUA a fost evocată în cuvinte emoţionante de Suveranul Pontif în predica Angelus: “Sfânta Fecioară să îi întărească şi să le dea speranţe şi celor care suferă din cauza tragicului atentat terorist care zilele trecute a rănit profund iubitul popor american. Îmi îndrept către toţi fiii acestei mari naţiuni, şi acum, gândul meu îndurerat şi solidar. Fie ca Maria să îi primească pe defuncţi, să îi încurajeze pe supravieţuitori, să întărească familiile deosebit de încercate”. A urmat apoi, mesajul adresat guvernanţilor lumii: “Ajută-i pe toţi să nu cedeze în faţa tentaţiei urii şi violenţei, ci să se angajeze în slujba dreptăţii şi păcii”.

În paralel cu întărirea măsurilor de securitate în Statul Vatican, ca răspuns la tensiunea din plan internaţional, lumea catolică îşi extinde în prezent reţeaua de contacte cu islamicii moderaţi. “Fundamentaliştii fac o confuzie şi înscriu Biserica, ce reprezintă o realitate complexă, în sfera de dominaţie a SUA. Aşa cum s-a văzut însă la summit-ul G-8 de la Genova, o parte semnificativă a asociaţiiilor catolice (Pax Christi, Grupul Abel) are o poziţie destul de critică la adresa Americii, din cauza strategiei politice şi economice a SUA în Sudul lumii”, a afirmat liderul comunităţilor creştine de bază, Giovanni Franzoni.

“Biserica este prezentă peste tot, autonomă faţă de orice putere. Chiar şi asociaţiile ecleziastice mai puţin angajate politic refuză intervenţia militară în Afganistan. Vaticanul, ca şi Biserica Ortodoxă şi cea Protestantă, respinge ideea unor represalii, în spiritul unei întâlniri ecumenice. Soluţia crizei extrem de grave care s-a declanşat în urma măcelului din SUA se află în necesitatea de a le lua extremiştilor hegemonia asupra maselor islamice. Pacea nu se construieşte cu arme, ci ascultând strigătul celor disperaţi pentru a nu-i expune tentaţiei falselor promisiuni ale violenţilor”, a subliniat Giovanni Franzoni.

*

Papa Ioan Paul al II-lea, care a oficiat la 23 septembrie a.c., o ceremonie religioasă la Astana (Kazahstan), a lansat un vibrant apel la pace, chemând ţările lumii să evite izbucnirea unui conflict de proporţii după atentatele antiamericane de la 11 septembrie a.c. 

“Mă rog din toată inima lui Dumnezeu pentru menţinerea păcii în lume”, a spus Suveranul Pontif la încheierea ceremoniei din Kazahstan, fostă republică sovietică aflată, ca şi alte ţări din regiune, în pericolul de a fi antrenate într-un război, după atentatele teroriste care au vizat SUA. 

“Nu trebuie să îngăduim ca evenimentele tragice care s-au întâmplat recent în SUA, să amplifice dezbinarea în lume. Fie ca religia să nu fie niciodată un motiv de conflict. Fie ca oamenii din lumea întreagă, întăriţi de înţelepciunea lui Dumnezeu, să trudească pentru o civilizaţie a dragostei, unde nu-şi are locul ura, discriminarea şi violenţa. Din toată inima îi cer Domnului să menţină pacea pe pământ”, a rostit Suveranul Pontif în apelul său. 

Mii de credincioşi catolici, ortodocşi şi musulmani, prezenţi la ceremonia oficiată de Suveranul Pontif, s-au rugat într-un singur glas, împreună cu Papa Ioan Paul al II-lea, pentru victimele atentatelor antiamericane de la 11 septembrie şi pentru victimele regimurilor totalitare. 

Musulmanii kazahi prezenţi la această mesă s-au întrecut în cuvinte de laudă la adresa Papei Ioan Paul al II-lea, “cel mai demn dintre oameni”, cum l-a descris unul dintre credincioşii musulmani. “Indiferent că suntem musulmani sau creştini, există un singur Dumnezeu şi o singură specie umană. Trebuie să fim uniţi, mai ales în momente dificile”, a declarat acesta.

 

■ Programul de măsuri al Comisiei Europene privind combaterea terorismului

Comisia Europeană a prezentat, la 19 septembrie a.c., un pachet de măsuri referitoare la actele de terorism.

Purtătorul de cuvânt al Comisiei Europene, Lionel Gabrici, a declarat că “terorismul nu cunoaşte frontiere, iar diferenţele dintre legislaţiile ţărilor europene îngreunează cooperarea între procurori şi poliţişti şi le permite teroriştilor să exploateze orice lacună”. “Măsurile privind armonizarea legislativă în problema anti-terorismului se află în discuţie de doi ani, dar până acum nu a existat voinţa politică de a le adopta, pentru că fiecare Guvern îşi apără suveranitatea în domeniul juridic”, a mai spus acesta.

Principalele puncte ale programului de măsuri prevăd o definire comună a infracţiunilor de terorism şi un mandat european de arest care să înlocuiască procedurile de extrădare.

Propunerea Comisiei prevede stabilirea unei definiţii comune a infracţiunii de terorism, deoarece actuala normă legală evidenţiază situaţii foarte diferite de la un stat la altul. Comisarul UE pentru Justiţie, Antonio Vitorino, a spus că “doar Italia, Germania, Franţa, Spania, Portugalia şi Marea Britanie pot conta pe o legislaţie specifică, în care sunt utilizate cuvintele terorişti şi terorism”. 

Armonizarea în ceea ce priveşte definirea conceptului de terorism ar urma să se extindă la sistemul pedepselor: sancţiunile minime variază de la 20 de ani închisoare pentru participarea la un grup terorist, la 10 ani pentru posesie şi fabricare de explozibili, sechestrări de persoane şi luări de ostatici. Sunt prevăzute circumstanţe agravante atunci când infracţiunile sunt comise cu cruzime sau sunt îndreptate împotriva unui număr mare de persoane.

Mandatul european de arestare îşi propune recunoaşterea automată de către toate ţările membre UE, indiferent de instanţa care l-a emis. Ar urma să fie eliminate concomitent diferite reglementări, precum şi principiul dublei incriminări, care prelungeşte intervalul de timp necesar extrădării. Mandatul european de arestare ar urma să fie valabil atât în faza preliminară a procedurii cât şi în aceea a aplicării sentinţei definitive.

Iniţiativa vizând lupta împotriva terorismului presupune, de asemenea, o întărire a organismului poliţiei comunitare, Europol.

*

 

■ Summit-ul extraordinar al UE consacrat terorismului

 

Premierii celor 15 ţări membre ale Uniunii Europene au participat, la 21 septembrie a.c. la Bruxelles, la un summit european special consacrat terorismului.

Pe parcursul lucrărilor summit-ului, cei 15 premieri şi-au reafirmat, în mod solemn, solidaritatea cu Statele Unite în lupta împotriva terorismului, au discutat măsuri de revigorare a economiei europene şi au examinat situaţia din Orientul Apropiat.

Şefii de stat şi de guvern ai “Celor 15” au adoptat, cu acest prilej, “un plan de acţiune pentru lupta împotriva terorismului”, elaborat de către Comisia Europeană, care este “o adevărată provocare pentru lumea întreagă şi pentru Europa”, a anunţat premierul belgian Guy Verhofstadt.

De asemenea, “Cei 15” au considerat că o ripostă americană este “legitimă”, însă au insistat pentru ca acest răspuns să fie “cu ţintă precisă” şi să se situeze sub egida Naţiunilor Unite.

“Ţările membre ale Uniunii Europene sunt pregătite să acţioneze, fiecare în conformitate cu mijloacele de care dispune”, a afirmat G. Verhofstadt. “Aceste acţiuni ar putea fi îndreptate împotriva statelor care ar ajuta, susţine sau găzdui terorişti”, a adăugat acesta. “Răspunsul internaţional la atentatele din 11 septembrie trebuie să se facă în baza rezoluţiei 1368 a Consiliului de Securitate al Naţiunilor Unite votate la 12 septembrie a.c.”, a subliniat premierul belgian.

Pe de altă parte, liderii europeni le-au cerut miniştrilor de Justiţie şi de Interne să pună bazele, până la 7 decembrie a.c., a dosarului referitor la crearea unui mandat de arestare european. Astfel, Franţa şi-a exprimat sprijinul faţă de această propunere, a declarat ministrul francez al justiţiei, Marylise Lebranchu, care a subliniat că proiectul de mandat de arest european va “deschide o dezbatere juridică şi tehnică extrem de importantă” şi va cere iniţierea unor acţiuni rapide. “Noi nu ascundem dificultăţile tehnice şi juridice pe care le avem de rezolvat, (…) discuţia privind mandatul de arestare european va pune probleme importante, câteva ţări fiind nevoite să realizeze o revizuire a dreptului naţional îndeosebi a celui constituţional”, a declarat M. Lebranchu. 

Şefii de stat şi de guvern au adoptat, cu această ocazie, un plan de acţiune contra terorismului, în şapte puncte, care prevede întărirea cooperării poliţieneşti şi judiciare, identificarea presupuşilor terorişti din Europa, precum şi a organizaţiilor care-i susţin, crearea, în cadrul Europol, a unei echipe de specialişti antiterorişti care să colaboreze cu serviciile americane, sprijinirea elaborării unei Convenţii generale în cadrul ONU contra terorismului internaţional şi aplicarea tuturor convenţiilor existente în lupta contra terorismului, continuarea luptei contra finanţării terorismului şi integrarea ei în politica externă şi de securitate comună (PESC). Cu aceeaşi ocazie, s-a făcut apel la miniştrii europeni ai Transporturilor să adopte, de la 15 octombrie a.c., mai multe măsuri pentru întărirea securităţii aeriene, pentru un mai bun control al bagajelor, pregătirea profesională a echipajelor şi protecţia accesului în cabina piloţilor. 

*

 

■ Reuniunea Ţărilor din Golful Persic 

 

Miniştrii de Externe din şase ţări ale Golfului Persic s-au reunit, la 21 septembrie a.c., în localitatea Jeddah (Arabia Saudită) pentru a discuta despre criza generată de atentatele din Statele Unite.

Analiştii consideră că ţările din Golf “sunt prinse la mijloc, între lupta declanşată de americani împotriva terorismului, pe care ar vrea să o sprijine, şi temerile legate de faptul că populaţia musulmană a acestor ţări ar putea fi implicată într-o operaţiune militară îndreptată împotriva altor musulmani”.

Ţările membre ale Consiliului de Cooperare al Golfului, au decis, la sfârşitul reuniunii, să-şi aducă sprijinul total faţă de eforturile de prindere a autorilor atentatelor din Statele Unite.

“Consiliul şi-a afirmat susţinerea şi cooperarea totală faţă de eforturile internaţionale vizând descoperirea autorilor actelor teroriste comise în Statele Unite şi aducerea lor în faţa justiţiei”, au afirmat şefii diplomaţiilor din CCG (Arabia Saudită, Kuweit, Emiratele Arabe Unite, Qatar, Bahrain şi Oman). 

În comunicatul final, Consiliul ministerial subliniază că “a evocat cu o profundă îngrijorare consecinţele periculoase ale agresiunilor care au vizat obietive economice şi oficiale din Statele Unite, a condamnat aceste acte teroriste sălbatice şi a transmis condoleanţe Guvernului şi poporului american şi familiilor victimelor”.

Liderii americani au urmărit cu maximă atenţie desfăşurarea reuniunii, având nevoie de tot sprijinul militar şi politic din partea ţărilor participante. Statele Unite contează în mod sigur pe Kuweit, care ar putea răsplăti astfel eliberarea sa de sub ocupaţia irakiană. De asemenea, analiştii politici consideră că este puţin probabil ca Bahrainul să impună vreo restricţie Flotei a V-a americane, staţionate pe teritoriul său.

Analiştii consideră că eventuale probleme ar putea veni, însă, din partea Arabiei Saudite. Deşi mii de soldaţi americani şi avioanele lor de luptă sunt staţionate în Arabia Saudită, guvernul local este pe deplin conştient că populaţia este total devotată cauzei musulmane şi că mulţi saudiţi vorbesc despre “prezenţa invadatorilor pe tărâmul originar al Islamului”. Analiştii consideră că “un refuz al saudiţilor de a permite folosirea bazelor sale de către americani ar prelungi cu zile, poate chiar săptămâni, declanşarea operaţiunilor militare pregătite de SUA”.

 

■ Noi măsuri privind combaterea terorismului adoptate de Germania 

 

Guvernul german a adoptat, la 19 septembrie a.c., prima parte a unui program de măsuri destinate luptei împotriva terorismului şi consolidării securităţii interne în urma atentatelor comise în SUA şi a deblocat 1,5 miliarde de euro în aceast sens. Aceste cheltuieli suplimentare servesc la “ameliorarea capacităţilor de reacţie a armatei germane care să-i permită să facă faţă noilor ameninţări, precum şi serviciilor de informaţii în vederea intensificării cercetărilor împotriva terorismului”, a precizat ministrul de finanţe, Hans Eichel. “Aceste măsuri vor fi finanţate printr-o majorare, începând cu 1 ianuarie 2002, a taxelor pe tutun şi asigurări”, a mai precizat ministrul german.

Guvernul german prevede ameliorarea mijloacelor juridice de luptă împotriva terorismului, care să permită acţionarea în justiţie, în Germania, a membrilor organizaţiilor extremiste active în străinătate dar nu pe pământ german sau suprimarea “privilegiului religios de care unele asociaţii abuzează”. “Această măsură va permite extirparea grupărilor care sub acoperirea religiei sunt organizaţii fundamentaliste”, a declarat ministrul de interne, Otto Schilly, care a precizat că “libertatea cultelor religioase nu trebuie să fie restrânsă”.

Pe de altă parte, guvernul german doreşte să controleze finanţarea acestor organizaţii. Colectarea de fonduri pentru aceste asociaţii trebuie ajustată într-un cadru foarte strict iar băncile vor fi obligate să comunice donaţiile care aparţin unor organizaţii suspecte. Precizia atentatelor din Statele Unite şi pregătirea amănunţită a acestora indică amploarea sprijinului financiar de care au dispus anumite organizaţii fundamentaliste.

Programul prevede şi măsuri de întărire a controlului şi a securităţii pe aeroporturile din Germania. “Eficacitatea acestor măsuri depinde de coordonarea internaţională”, au precizat autorităţile germane.

Otto Schilly a cerut ca lumea să-şi păstreze calmul şi să nu-şi imagineze “scenarii catastrofale”, care ar include un atac cu arme biologice. Totuşi, “este nevoie de mult timp pentru reorganizarea protecţiei civile pentru asemenea eventuale catastrofe”, a precizat ministrul german de interne.

Guvernul german examinează şi alte măsuri, cum ar fi intensificarea luptei împotriva spălării banilor murdari, un schimb rapid de date între autorităţi, eventuala creare a unei brigăzi de poliţie specializată în operaţiuni de căutare rapidă.

Germania intenţionează, de asemenea, să introducă consultarea serviciilor de informaţii în cazul solicitanţilor de azil sau a celor care solicită cetăţenia germană.

*

 

■ Situaţia bursei mondiale în domeniul industriei de apărare 

 

Acţiunile companiilor europene producătoare de armament şi echipamente necesare apărării au urmat, în cadrul şedinţelor bursiere, cursuri descrescătoare.

Cu toate acestea, analiştii preconizează pentru perioada următoare o creştere a cotaţiilor acestor titluri, dar într-un ritm mai redus decât cel consemnat de acţiunile companiilor americane de profil. “În cazul unor atacuri, investitorii se orientează în mod instinctiv spre titlurile legate de industria apărării”, a declarat analistul economic Will Mackie, care a adăugat că previziunile pentru acest sector vor deveni mai clare în săptămânile următoare.

Acţiunile BAE Systems Plc, cel mai mare grup european din domeniul apărării, au fost cotate la 351 lire sterline, ceea ce reprezintă o scădere de 1,54% faţă de săptămâna anterioară. Titlurile aparţinînd grupului francez Thales SA au pierdut 0,47%, stabilindu-se la 42,8 euro/acţiune, cu 6% sub nivelul atins la puţină vreme după evenimentele din SUA.

Specialiştii consideră că profitabilitatea acţiunilor celor două societăţi este diminuată de expunerea acestor companii faţă de problemele cu care se confruntă, în această perioadă, firmele de transport aerian. BAE deţine un pachet de 20% din acţiunile producătorului de aeronave Airbus, în timp ce Thales desfăşoară activităţi în sectorul aeronauticii.

Acţiunile companiei EADS, ale cărui venituri provin, într-o proporţie ridicată, din activităţile Airbus, au continuat să se deprecieze, pierzând, în aceeaşi perioadă, 7,04%. De la data atacurilor teroriste din Statele Unite, valoarea acestor titluri a scăzut cu peste 30%. 

La bursele americane, companiile care au avut cel mai mult de câştigat de pe urma interesului sporit al investitorilor pentru sisteme de supraveghere, echipamente de spionaj şi alte cîmpuri de activitate similare au fost Raytheon Co. şi Lockheed Martin Corp. 

Acţiunile Lockhead Martin, cel mai mare producător de tehnică militară, au înregistrat un salt de 15%, creşteri asemănătoare consemnând şi alte importante companii din domeniul apărării precum Raytheon, Northrop Grumman sau General Dynamics.

Alte firme specializate în domeniul echipamentelor de securitate au înregistrat creşteri şi mai spectaculoase. Astfel, Visage Technology, care produce sisteme de identificare digitală, şi-a dublat, practic valoarea acţiunilor, iar Invision Technologies, o firmă care produce echipament de detectare a bombelor, a înregistrat o creştere de 90%. Salturi de peste 100% a valorii acţiunilor au înregistrat companii ca Visionics, care produce echipamente electronice folosite de poliţie în sistemele de identificare bazate pe amprente, sau American Science & Engineering, care produce echipamente cu raze X.

 

 

 

 

3. Alegerile parlamentare din Polonia

Conform rezultatelor parţiale date publicităţii de Comisia electorală naţională, coaliţia formată din Alianţa Stângii Democratice (SLD) şi Uniunea Muncii (UP) a câştigat, alegerile parlamentare desfăşurate, la 23 septembrie a.c., cu 41,04% din voturile exprimate.

Potrivit acestor rezultate, această coaliţie a obţinut 217 locuri în Parlament şi ar fi avut nevoie de încă 14 mandate pentru a obţine o majoritate absolută în noul legislativ.

Viitorul premier polonez, Leszek Miller, desemnat de preşedintele polonez, Aleksander Kwasniewski, a precizat că nu exclude posibilitatea formării unui cabinet de coaliţie în cazul în care SLD-UP nu obţine o majoritate absolută. În acest caz, “trebuie iniţiate negocieri în vederea formării unei coaliţii”, a precizat liderul politic polonez. Acesta consideră că identificarea unui partener de coaliţie înseamnă “discuţii dificile, o pierdere de timp, şi probabil discuţii aprinse”.

Platforma civică (liberali) a obţinut 12,79% din voturi şi 66 de mandate, partidul fermierilor Samoobrona - 9,99% din voturi, respectiv 52 de mandate, în timp de Partidul Dreptate şi Justiţie (de dreapta) a obţinut 9,73% din voturi, respectiv 47 de mandate. Partidul Tradiţional Ţărănesc este creditat cu 8,71% şi a obţinut 41 de locuri în Parlament, în timp ce Liga Familiilor Poloneze, a catolicilor ultranaţionalişti, este creditată cu 7,6% din voturi şi va deţine 35 de mandate în Dieta poloneză.

Acţiunea Electorală Solidaritatea (AWS, dreapta catolică), a premierului Jerzy Buzek, a obţinut 5,6% din totalul sufragiilor exprimate, Uniunea Libertăţii (UW, liberală), a fostului ministru de externe Bronislaw Geremek, a fost preferată de 3,1% dintre alegători, ambele nereuşind să intre în parlament.

Rata de participare la vot a fost de 46,7%.

